cmd:tac:moodle2:b3_cursos:05_reiniciar [Formació del professorat]\nReiniciar els cursos\nA mesura que s'utilitza un curs dins del Moodle es van acumulant dades relacionades amb els usuaris com les notes, els comentaris, les aportacions als fòrums, etc. Per eliminar aquestes dades i tornar a disposar del curs sense dades relacionades amb els usuaris es pot utilitzar l'opció de reiniciar.\nEn aquest apartat teniu indicacions relacionades amb reiniciar un curs.\nQuina utilitat té reiniciar un curs?\nQuins són els paràmetres del curs que es reinicien?\nQuan s'inicia un curs escolar, normalment ens interessarà aprofitar el mateix curs utilitzat durant el curs escolar anterior. El Moodle ofereix la possibilitat de reiniciar el curs, és a dir, suprimeix totes aquelles dades generades pels participants i permet reiniciar alguns paràmetres.\nPer reiniciar un curs, heu de seguir els passos següents:\nAneu al botó Configuració i feu clic a l'opció Reinicia.\nOpció per reiniciar el curs\nApareixerà el següent formulari:\nSi habiliteu la data d'inici de curs esteu determinant la data inicial dels registres d'activitat del curs.\nFeu clic al botó Seleccioneu el valor per defecte per seleccionar aquells paràmetres que netejaran completament només les dades generades dels usuaris. Corresponen a aquells paràmetres que tenen especificat Per defecte al camp definició.\nFeu clic al botó Reinicia curs per començar el procés de neteja de les dades.\nApareixerà la pantalla següent indicant el resultat de la neteja de cada component del curs.\nResultat d'eliminar les dades generades pels usuaris.\nFeu clic al botó Continua per tornar al curs.\nAbans de fer la restauració del curs pot ser convenient fer una còpia de seguretat del curs amb dades d'usuari per disposar d'ella en cas necessari. Aquesta còpia de seguretat es pot desar en un repositori extern o en qualsevol altre suport digital pe evitar l'acumulació de cursos en el servidor del Moodle.


Biocontrol, salut biològica per als conreus\nInnovació | English Version\nAquesta spin-off de la UB utilitza un microorganisme per combatre les plagues a tot tipus de plantes sense fer servir productes químics\nPau Garcia Fuster 03.03.2017 05:30 h.\nIsabel Trillas és sòcia fundadora de Biocontrol Technologies\nCada any es perden entre el 20 i el 30% de les collites mundials per problemes relacionats amb fongs nocius o bacteris. Tradicionalment, aquestes malalties s'han tractat amb productes químics, amb el cost que això suposa per a la mateixa planta i per a la terra on es conrea. "El químic és més ràpid perquè ho mata tot", reconeix Maria Isabel Trillas, doctora en Biologia i professora de la UB. Ella és una de les ànimes de Biocontrol Technologies, una spin-off de la mateixa UB que proposa una solució biològica per al tractament de totes aquestes malalties del sòl i foliars de les plantes. Es tracta d'un microorganisme, un trichoderma, que amb el producte T-34 Biocontrol protegeix la planta dels patògens, també genera un efecte vacuna que activa els seus mecanismes de defensa i l'ajuda a absorbir nutrients fent que creixi més, estigui més verda i faci els fruits més grans.\nA la pràctica, els pagesos i agricultors disposen d'un producte en format pols, d'aparença similar a la farina, que es dissol amb aigua i s'aplica a través del reg. "Vam buscar un producte amb el qual el pagès no hagués de canviar el seu sistema d'aplicació", justifica Trillas. Ja són presents a més de 20 estats dels Estats Units; i a Europa venen el seu producte al Regne Unit, Irlanda, Hongria, França, Holanda, Bèlgica, Espanya i Portugal. També són a Egipte i aviat a Itàlia, el Marroc, Kènia o el Japó.\nLa travessa per la vall de la mort\nEs pot dir que Biocontrol viu actualment un moment dolç. Les vendes creixen i els mercats s'amplien, però per arribar fins aquí el camí ha estat llarg i difícil. No en va, tot i tenir patentat el microorganisme des del 2002 i creada la spin-off el 2004, les vendes no van començar fins al 2011. L'explicació és que es tracta d'un mercat altament regulat on aconseguir l'aprovació requereix paciència i recursos.\nA Europa cal demostrar a cada Estat que la matèria és eficaç per a cada planta i malaltia, havent de presentar un gran nombre d'estudis fets sobre el terreny. Als Estats Units, però, el procés és una mica més ràpid perquè s'accepta com a suport documental assajos que s'hagin fet fora del país.\nUn cop creada l'spin-off, Trillas recorda que "vam estar quatre anys per fer totes les proves: uns 150 estudis". Una documentació que ha costat anys que sigui avaluada i acceptada en un context on les propostes allunyades dels productes químics tot just començaven. Malgrat tot, entre 2007 i 2010 Biocontrol va disposar d'un permís provisional per vendre a Espanya com a promotor de creixement, "fet que ens va ajudar a sobreviure amb les vendes però també a agafar experiència sobre la resposta de l'agricultor", valora Trillas.\nSigui com sigui, Biocontrol va tenir l'encert d'avançar-se a la voluntat de les institucions europees per reduir els pesticides i crear nous productes. "Vam ser molt pioners, amb els avantatges i inconvenients que això implica", destaca la biòloga. Brussel·les va revisar i harmonitzar tots els productes del mercat, retirant-ne el 74%. "Això fa que molts distribuïdors es quedin sense productes per vendre", evidencia Trillas. En aquest context, grans multinacionals químiques com Bayer es van llançar a adquirir petites empreses de productes biològics, com va fer amb Agraquest pagant 450 milions de dòlars.\nAquest context és el que ha permès a Biocontrol sobreviure fins a tenir el producte disponible al mercat. "Els distribuïdors, al veure que les grans multinacionals han començat a apostar per això i quedar-se sense molts productes amb la nova normativa, ens han donat diners a fons perdut per tenir drets de distribució", explica Isabel Trillas. Això és el que els ha mantingut durant el seu particular 'dead valley'.\nAmb aquest producte els agricultors poden cuidar els conreus sense química. Lali Álvarez\n"Al principi tothom hi posa diners perquè és biotecnologia", recorda Trillas sobre les primeres aportacions privades al projecte, més enllà dels fons institucionals. "El problema ve quan vas avançant en el procés. Si fossis una farmacèutica cada vegada valdries més; però aquí entres a la vall de la mort. Els processos es dilaten, Europa va lenta i la gent comença a dubtar si ho aconseguiràs".\n"Un investigador normalment fa una patent i l'allibera. Però nosaltres ens vam anar engrescant veient que funcionava a tot arreu", recorda Trillas. Amb les proves als diferents indrets anaven veient que "el producte dóna la cara en totes les situacions i que val la pena l'esforç". Al ser un producte d'ampli espectre han tingut més feina, però "ara ens pot donar més vendes", confia.\nActualment a Biocontrol hi treballen quatre persones a banda dels socis fundadors, que compaginen la tasca a la universitat amb el creixement de l'empresa. Trillas, que és finalista al premi Dona Innovadora 2017 de la Comissió Europea, assegura que han decidit centrar-se a la part on poden aportar més valor, el registre i el desenvolupament; externalitzant la fabricació i la distribució. "Però algun dia m'agradaria molt tenir una fàbrica", adverteix.\nAmb les grans multinacionals químiques comprant companyies del seu perfil, Trillas assegura que "les propostes que ens han fet a nosaltres, com que no eren tan milionàries, no valien la pena". Sigui com sigui, deixa clar que el seu objectiu és ser independents perquè "podem fer estratègies diferents de les empreses químiques".\nLa violència masclista també sap de diners\nCelifast, el sensor immediat per detectar la celiaquia\nLes famílies del cava brinden amb l'inversor internacional\nGrup Duet, salut a baix cost\nLes empreses que creen més llocs de feina\n"La feina no ho és tot, només treballem vuit hores"


La NASA difon la foto del cometa 21P des d'Albanyà feta per Juan Carlos Casado - Empordà\nLa NASA difon la foto del cometa 21P des d'Albanyà feta per Juan Carlos Casado\nÉs la 47a 'Imatge del dia' que l'agència espacial nord-americana publica de l'astrofotògraf figuerenc d'origen basc\nSANTI COLL 23.08.2018 | 10:04\nLa imatge del dia de la NASA amb el cometa 21P / Giacobini-Zinner. JUAN CARLOS CASADO\nLa imatge del dia de la NASA amb el cometa 21P / Giacobini-Zinner.\nL'agència espacial nord-americana NASA ha escollit, per 47a vegada, una fotografia de Juan Calos Casado com a Imatge del dia en l'àmbit mundial. Es tracta, concretament, de la fotografia del cometa 21P / Giacobini-Zinner, que va ser captada el passat 17 d'agost des de l'Observatori d'Albanyà. Casado, reconegut astrofotògraf professional nascut a Euskadi, resideix des de fa anys a Figueres.\nComet Heart and Soul: https://t.co/qvFxqI17IS\n— Astronomy Picture Of The Day (@apod) 23 de agosto de 2018\nCom a Imatge del Dia, l'astrofotògraf detaca en el portal de la NASA que "el coma verdós del cometa 21P / Giacobini-Zinner es destaca a l'esquerra d'aquest skyscape teleobjectiu que abasta més de 10 graus cap a les constel·lacions del nord de Cassiopeia i Perseu. Capturat el 17 d'agost, el cometa periòdic és el cos principal conegut de la propera pluja de meteors de Draconid. El cometa, que es preveu serà el més brillant el mes que ve, està realment en el primer pla del ric camp d'estrelles, a sol 4 minuts llum del nostre bell planeta".\nJuan Carlos Casado es dedica a la docència en àmbits com la Informàtica Aplicada, Imatge i Fotografia Digital i Astronomia. Com astrofotògraf ha realitzat un llarga llista de col·laboracions i treballs. Actualment és el coordinador del portal tierrayestrellas.com, col·laborador del projecte de telescopi robòtic TAD (Institut d'Astrofísica de Canàries, IAC) i únic membre espanyol del projecte internacional TWAN (The World At Night), reconegut per la UNESCO, que agrupa alguns dels millors astrofotògrafs del món. També és un dels impulsors del projecte de l' Observatori Astronòmic d'Albanyà, propietat de la família Guerra.


5 activitats per fer a Banyoles\nLoft Can Palles\nTrekking, water trekking, escalada, adventure trail, barranquisme\nActivitat a prop de la casa\nFestes populars, fires, mercats\nActivitat a prop de la casa>\nBanyoles és una de les visites obligades que recomanem a tots aquells que visitin la província de Girona. Per això, et proposem 5 activitats que podràs fer en aquesta bonica població.\n1. La volta a l'estany\nLa volta a l'estany de Banyoles és una de les rutes més típiques de la zona, ja sigui per als turistes com per als propis banyolins. Es tracta d'un itinerari circular i que és de dificultat baixa i molt planer, que es pot fer perfectament a peu o amb bicicleta. Aquesta ruta dóna la volta completa a l'estany, i ens permet endinsar-nos a tota la riquesa natural i paisatgística de Banyoles, amb els estanyols i miradors de la zona. El recorregut és d'uns 7 kms.\n2. Parc neolític de la Draga\nL'any 1990 es van descobrir les restes d'un pobalt neolític a la vora de l'estany. Amb les excavacions es va determinar que les restes daten de fa més de 7.000 anys. Actualment es poden veure les reproduccions de les antigues cabanes i fer diverses activitats per tal de veure com era la vida de l'home neolític.\n3. Xocolata Torras\nLa fàbrica Xocolata Torras, que es troba situada a 3 kms. de Banyoles, ofereix un servei de visites guiades a les seves instal·lacions, ja sigui per a particulars com per a grups. D'aquesta manera, els visitants podran veure i experimentar els procés de fabricació dels productes que ofereix Xocolata Torras.\n4. Passeig en barca\nLa barca Tirona és una catamarà elèctric que té una capacitat per a 80 persones. Aquesta activitat permet als visitants fer un recorregut de 40 minuts navegant per l'estany de Banyoles. A més de poder gaudir d'un entorn immillorable, aquest passeig ve acompanyat d'una locució que ens permet descobrir més sobre la història i les llegendes de Banyoles.\n5. Fang Aventura\nSituat a la població de Sant Miquel de Campmajor, a 10 kms. de Banyoles, podreu trobar-hi Fang Aventura. Aquesta empresa ofereix diverses activitats en un ambient natural relacionades amb l'esport i l'aventura com el paintball, quads o tir amb arc.\nEts propietari? Vols publicar-te gratis al nostre web?


Ferit per arma blanca un home en una baralla a Santa Coloma\nLa policia ha detingut un dels implicats i la víctima ha estat traslladada a l'hospital per ser atesa de les ferides\nAgressió en una gasolinera de Santa Coloma\nImatges de l'incident a la gasolinera de Santa Coloma.\nActualitzada 31/05/2017 a les 21:13\nUn home ha resultat ferit per arma blanca en el marc d'una baralla que s'ha produit aquesta tarda a la gasolinera Repsol de l'avinguda d'Enclar. Segons han explicat alguns testimonis, sembla que els dos implicats haurien quedat prèviament per trobar-se a l'exterior de l'establiment. Un cop allà han iniciat una discussió que ha anat pujant de to fins acabar amb l'agressió, ja que de cop i volta els presents al lloc s'han adonat que un dels dos homes estava ferit. Segons els primers indicis semblaria ser que l'agressor hauria utilitzat unes tisores per ferir a la víctima.\nFonts policials han indicat que els dos implicats tenen aproximadament uns 30 anys i han hagut de ser separats pels treballadors de l'establiment. L'incident s'ha saldat amb la detenció de l'agressor mentre que la víctima ha estat traslladada a l'hospital per ser atesa si bé es desconeix la gravetat de les ferides.\nL'avís de l'incident s'ha rebut a les 18.40 hores de la tarda i fins a la gasolinera de Santa Coloma s'hi han traslladat efectius dels bombers, la policia i una ambulància del SUM.


El Servei Local d’Ocupació cobreix el 1r semestre de 2015 un 68% més de llocs de treball que en el mateix període de 2014\nImatge d'un moment de la Mesa d'Ocupació celebrada ahir a la Sala d'Actes d'El Mirador.\nEl Servei Local d’Ocupació de l’Ajuntament de Castellar del Vallès ha cobert durant el primer semestre de 2015 un 68% més de llocs de treball que en el mateix període de 2014. Així ho indiquen les dades que es van donar a conèixer en el marc de la Mesa per a l’Ocupació i la Promoció Econòmica del municipi, un òrgan de participació integrat per diferents agents socioeconòmics que va celebrar ahir dimecres la seva segona reunió.\nAixí, entre els mesos de gener a juny d’enguany, el Servei Local d’Ocupació ha cobert 118 dels 171 llocs de treball que van arribar a la borsa a través de 146 ofertes d’empreses. Aquestes xifres superen les obtingudes entre gener i juny de 2014, quan van ser 70 els llocs de treball coberts, 109 els oferts i 95 les ofertes rebudes al servei. En percentatges, cal destacar que, del total d’ofertes rebudes en cadascun dels períodes, aquest any s’han ocupat un 5% més de llocs de treball que l’any anterior (un 69% el 2015 per un 64% el 2014).\nPel que fa al nombre de persones inscrites al servei, aquest any hi ha hagut 182 noves altes, 96 homes i 86 dones, majoritàriament de 40 a 49 anys. En total, són 3.757 les persones inscrites al Servei Local d’Ocupació, 640 de les quals en són usuàries actives.\nL’atur registrat a Castellar baixa un 18% el darrer any\nTambé es van destacar en la reunió de la Mesa d’Ocupació les dades corresponents a la taxa d’atur de la vila, que el juny de 2015 era del 12,10% (1.480 persones), per sota de l’índex del Vallès Occidental, que és del 14,5%, i de Catalunya, del 13%. Respecte el mes de maig, l’atur ha baixat a Castellar un 3%, i un 18,3% respecte el juny de 2014, quan eren 1.817 les persones en situació d’atur a la vila. D’altra banda, de la comparació de les dades actuals amb les de 2013 es desprèn que l’atur s’ha reduït en un 24,9% els darrers dos anys.\nL’ordre del dia de la reunió de la Mesa per a l’Ocupació i la Promoció Econòmica celebrada ahir també incloïa altres temes que es van posar en valor. Així, es va presentar l’organització del cartipàs municipal en matèria de desenvolupament econòmic i es va presentar la fase inicial del Pla Estratègic Castellar 20/20, un treball col·laboratiu que té per objectiu fixar el full de ruta de la vila a seguir durant la dècada dels anys vint.\nTambé es va posar damunt la taula una proposta de modificació de l’article 4 del reglament de la Mesa, i es va fer l’encàrrec als assistents de proposar comissions de treball d’aquest òrgan amb vistes a la propera sessió que es farà a la tardor. Aquestes comissions, entre d’altres aspectes, podrien tractar aspectes com la formació (FP, formació dual, formació contínua), la creació d’ocupació o el foment d’economia social i cooperativa, o el foment de l’emprenedoria.\nA més, es va obrir un debat sobre el tipus d’ajuts que des de l’administració s’han d’impulsar per estimular el desenvolupament econòmic. En aquest sentit es va recordar que en els darrers anys s’han posat en marxa l’exempció de la taxa d’activitats o les subvencions a empreses i autònoms que contractin a castellarencs i castellarenques en situació d’atur inscrits al Servei Local d’Ocupació. Fins al 9 de juliol de 2015, 28 empreses han realitzat la sol·licitud d’aquesta subvenció, cosa que implica 37 contractes amb possibilitat de demanar-la.\nAixí mateix, la Mesa d’Ocupació posarà damunt la taula en la propera sessió la posada en marxa de nous ajuts en la línia de fomentar una contractació de més llarga durada i en col·lectius de majors de 45 anys així com l’ajut a empreses i autònoms que tinguin projectes validats per plans d’empresa o altres tipus de mecanismes que es puguin posar en marxa. També van sortir altres propostes com el treball cooperatiu entre empreses o l’aposta per la formació en àmbits demandats pel sector empresarial.